So ook die standpunte van finansiers en ander ingeligte ontleders oor die reuse- skade wat die voorstaan van só ’n beleid reeds aangebring het nog voor sodanige wetgewing deurgevoer kon word. Afgesien van die kwaai plaaslike kritiek oor die beleid, het dit ook begin duidelik word dat Suid-Afrika heelwat internasionale ooreenkomste gaan skend.
Die Land Bank is ’n staatsonderneming. Dié bank het met die bekendstelling van sy jaarverslag en finansiële resultate die Regering daarop gewys dat die toepassing van so ’n beleid tot gevolg sal hê dat die Regering onmiddellik moet instaan vir leningswaarborge van sowat R43 miljard aan die Land Bank.
Komende van die direksie van ’n staatsonderneming wat die landbou bevorder, het dit skynbaar nuwe lig vir die ANC op die donker saak gewerp. Dit het ook grootliks verdere steun aan die georganiseerde landbou se standpunte gegee.
Sy mandaat is om eerstens die kommersiële landbou en tweedens die opkomende landbou te finansier en te bevorder. As ’n onderneming wat volledig aan die staat behoort, het die Land Bank ’n ontwikkelingsmandaat ingevolge waarvan die voorsiening vir slegte skuld minder as 10% van dié lenings uitmaak.